b'\n_START_ARTICLE_\nSant Mart\xc3\xad dels Alam\xc3\xbas\n_START_SECTION_\nDescripci\xc3\xb3\n_START_PARAGRAPH_\nEsgl\xc3\xa9sia d\'una sola nau de dimensions redu\xc3\xafdes, amb dues capelletes corresponents al creuer que estan connectades amb la nau per un arc de mig punt. En aquest arc, la p\xc3\xa8rdua parcial del guix que arrebossava les parets ha deixat veure una decoraci\xc3\xb3 geom\xc3\xa8trica en alt relleu molt senzilla per\xc3\xb2 poc comuna._NEWLINE_La fa\xc3\xa7ana principal, que d\xc3\xb3na a la pla\xc3\xa7a, t\xc3\xa9 una portada d\'acc\xc3\xa9s amb elements cl\xc3\xa0ssics: front\xc3\xb3 triangular sostingut per pilastres adossades de capitells poc decorats. Al damunt s\'obre un gran \xc3\xb2cul circular i a dalt un campanar de paret amb tres ulls.\n_START_SECTION_\nHist\xc3\xb2ria\n_START_PARAGRAPH_\nL\'esgl\xc3\xa9sia \xc3\xa9s esmentada ("Alamurs") a l\'"Ordinatio" del 1168 i constitu\xc3\xad una pabordia de la seu de Lleida. Fou constru\xc3\xafda sobre l\'antiga mesquita i es va dedicar a Sant Mart\xc3\xad de Tours. Conserva encara alguns vestigis de l\'obra rom\xc3\xa0nica, per\xc3\xb2 fou molt reformada al segle XVI i, sobretot, al segle XVIII.'